Súradnice: 42°8′50″S 24°45′7″V﻿ / ﻿42,14722°S 24,75194°V﻿ / 42.14722; 24.75194

**Ritorov dom** (bulh. Къща на Ритора – *Kăšta na Ritora*), známy aj ako **Ritorov dom s kúpeľmi vo dvore** (bulh. Къща на Ритора с банята в двора – *Kăšta na Ritora s baňata v dvora*), prípadne len ako **„Ritora"** (bulh. „Ритора") je meštiansky dom z druhej polovice 18. storočia, nachádzajúci sa v centrálnej časti mesta Plovdiv v Plovdivskej oblasti v južnom Bulharsku.

Lokalita
--------

Ritorov dom leží v centrálnej časti mesta Plovdiv v hraniciach architektonicko-historickej rezervácie Starý Plovdiv a tzv. Trojpahorčia vo vrcholovej časti pahorku Džambaz tepe na križovatke ulíc „Todor Samodumov" (bulh. улица „Тодор Самодумов" – *ulica „Todor Samodumov"*, doslova *ulica Todora Samodumova*) a „Car Ivajlo" (bulh. улица „Цар Ивайло" – *ulica „Car Ivajlo"*, doslova *ulica cára Ivajla*).

Dejiny a súčasnosť
------------------

Dom bol postavený v druhej polovici 18. storočia pre potreby rodiny Ritora Dimitrakiho, ktorá sa do Plovdivu presťahovala z Istanbulu.

Po čase pobytu v Plovdive sa Ritor Dimitraki s rodinou presťahoval začiatkom 19. storočia naspäť do Istanbulu a dom zveril do správy svojho priateľa, veľmajstra pláteníckeho cechu, Konstantina Mitkoglua. S jeho pomocou dom aj neskôr predal. Kupcom bol hadži Pavel Paničerec.

Dnes sa v budove nachádza luxusná reštaurácia.

Charakteristika
---------------

Ritorov dom je jedným z najväčších asymetrických domov z 18. storočia ležiacich v architektonicko-historickej rezervácii Starý Plovdiv. Ide o dvojposchodovú budovu s pôdorysom v tvare bulharského znaku „Г".

Časti fasády, ktoré sa nachádzajú vo dvore areálu, sú v prízemnej časti budovy obkolesené po celej dĺžke podlubným koridorom so stĺpmi. Nad koridorom sa nachádza priestranná dláždená presklená lodžia. Stropy v interiéri sú po okrajoch zdobené výzdobou z latiek typickou pre plovdivské ranoobrodenecké domy.

Okolo budovy sa nachádza priestranný dláždený dvor obkolesený vysokou stenou. V juhovýchodnom uhle dvora sa nachádzajú prístavby, konkrétne: kuchyňa, práčovňa a turecké kúpele.

Štatút a dôvod pamiatkovej ochrany
----------------------------------

Kategória: kultúrna pamiatka národného významu

Budova bola vyhlásená za kultúrnu pamiatku v Štátnom vestníku č.4 z roku 1995, pričom ako dôvod ochrany bola uvedená architektonicko-umelecká hodnota budovy. Názov budovy ako je uvedený na zozname kultúrnych pamiatok národného významu je *Kăšta na Ritora s baňata v dvora* (bulh. Къща на Ритора с банята в двора, doslova *Ritorov dom s kúpeľmi vo dvore*).

Galéria
-------

* pohľad na budovu zo severozápadupohľad na budovu zo severozápadu
* pohľad na časť severozápadnej fasádypohľad na časť severozápadnej fasády
* pohľad na budovu z juhozápadupohľad na budovu z juhozápadu
* celkový pohľad na Ritorov dom a ohradenie areálu domu so vstupnou bránoucelkový pohľad na Ritorov dom a ohradenie areálu domu so vstupnou bránou
* detail z fasádydetail z fasády
* detail z fasádydetail z fasády
* detail z fasádydetail z fasády
* detailný pohľad jedny z dverídetailný pohľad jedny z dverí

Referencie
----------

1. 1 2 3 4 5 6 7 8 9 10  TOTEV, Božidar. Enciklopedija na Plovdiv. Sofia : Božidar Totev/Bulged OOD. 2017. 608 s. ISBN 9786191881383. S. 273. (po bulharsky)
2. 1 2 3 4 5   mc.government.bg, [cit. 2022-08-20]. Dostupné online.
3. 1 2 3 4 5 6 7 8 9 10 11 12 13 14 15 16 17  RAJČEVSKI, Georgi. Plovdivska enciklopedija – šesto preraboteno i dopălneno izdanie. Plovdiv : Izdatelska kăšta „Glas". 2017. 474 s. ISBN 9789544915537. S. 345. (po bulharsky)
4. 1 2 3 4  MITEV, Plamen. Blagotvoritelna dejnost na abadžijskija esnaf v Plovdiv v načaloto na XIX v. In: Istoričeski studii – Daritelstvo i vzaimopomošt v bălgarskoto obštestvo ((XVI - načaloto na XX v.)). [s.l.] : IF-94, 2003. 261 s. ISBN 978-954-90589-5-6. S. 142. (po bulharsky)

Iné projekty
------------

Commons
* Spolupracuj na Commons Commons ponúka multimediálne súbory na tému **Ritorov dom**